《诗二首》
唐代·虎丘石壁鬼

高松多悲风，萧萧清且哀。南山接幽垄，幽垄空崔嵬。

白日徒昭昭，不照长夜台。虽知生者乐，魂魄安能回。

况复念所亲，恸哭心肝摧。恸哭更何言，哀哉复哀哉。

神仙不可学，形化空游魂。白日非我朝，青松为我门。

虽复隔幽显，犹知念子孙。何以遣悲惋，万物归其根。

寄语世上人，莫厌临芳尊。庄生问枯骨，三乐成虚言。